钦定古今图书集成/理学汇编/文学典/第184卷 > 《跋续归田赋》黄溍
## 钦定古今图书集成/理学汇编/文学典/第184卷 > 《跋续归田赋》黄溍

《续归田赋》，黄山李先生拟汉张衡之作也。衡赋不录
于汉史。唐李周翰称衡四十不仕，顺帝时阉宦用事，
欲归田里，故作是赋。以予考之，殆不然也。衡事安帝，
为郎中、太史令。永初中，谒者仆射刘珍等请衡参论
东观时衡年未四十。然则谓衡四十不仕者，非也。顺
帝时，衡以侍中在帷幄，诸侍共谗之，衡乃仿《离骚》赋
“思元而归田之，遣言寄意，无及宦竖者。”然则谓衡此
赋作于顺帝时，又非也。盖衡初游京师，举孝廉不行，
辟公府不就，大将军邓骘奇其才，累召不应。赋之所
为作乎？衡后由侍中出为河间相，征拜尚书，终其身
未始一日归田也。岂衡少作此赋，晚复悔之耶？今先
生年逾七十，以郡文学满三岁，解印绶去，非效衡为
空言也。欲知先生者，尚以予言求之。